8-тиркеме

Салык салынуучу кирешеси жок жеке адамдын бирдиктүү салык декларациясын (FORM STI -103) толтуруу тартиби

1-бөлүм. Жалпы жоболор

1. Ушул Тартип Салык салынуучу кирешеси жок жеке адамдын бирдиктүү салык декларациясын (FORM STI -103) толтуруунун эрежелерин аныктайт, ал төмөнкүлөр жөнүндө маалыматтарды камтыйт:

а) экономикалык иш, анын ичинде мүлк объектилерине/жер участокторуна ээ болуу жана/же аларды пайдалануу тууралуу финансылык жана башка маалыматтарды берүү жөнүндө;

б) киреше булактары жөнүндө.

2. Жеке адам Декларацияны (FORM STI-100) (Декларация тапшыруучунун тандоосу боюнча FORM STI-100 же FORM STI-103) түзүүгө жана берүүгө милдеттүү Декларация тапшыруучу (мындан ары - Декларация тапшыруучу) болуп саналат, Декларация тапшыруучу:

а) отчеттук жылдын ичинде Кыргыз Республикасынын аймагында болгонуна же болбогондугуна карабастан ишкердик иш жүргүзбөгөн, бирок ошол эле учурда бул экономикалык иш Кыргыз Республикасынын аймагында же анын чегинен сырткары жүргүзүлгөндүгүнө карабастан, Кыргыз Республикасынын мыйзамдарына ылайык салык салынууга тийиш болбогон башка экономикалык иштин бир жана андан көп түрлөрүн жүргүзгөн Кыргыз Республикасынын жараны болсо;

б) ишкердик иш жүргүзбөгөн, бирок ошол эле учурда бул экономикалык иш Кыргыз Республикасынын аймагында же анын чегинен сырткары жүргүзүлгөндүгүнө карабастан, Кыргыз Республикасынын мыйзамдарына ылайык салык салынууга тийиш болбогон башка экономикалык иштин бир жана андан көп түрлөрүн жүргүзгөн Кыргыз Республикасынын резиденти - чет өлкөлүк жаран же жарандыгы жок адам болсо;

Эскертүү. Резиденттикке карабастан, республиканын аймагында ишкердик жүргүзгөн чет өлкөлүк жаран же жарандыгы жок адам жеке ишкер (мындан ары – жеке ишкер) катары каттоодон өтүүгө жана ишкердик иш жүргүзгөн жеке адамдын Декларациясын түзүүгө жана тапшырууга милдеттүү.

Республиканын аймагында ишкердик жүргүзбөгөн, бирок Кыргыз Республикасында катталган жер участокторун кошкондо, мүлк объекттерине, ошондой эле транспорт каражаттарына ээлик кылган Кыргыз Республикасынын резиденти эмес - чет өлкөлүк жаран же жарандыгы жок адам мүлк салыгын жана/же жер салыгын төлөөгө, салык боюнча маалыматтык эсептөөнү түзүүгө жана мүлк катталган/жайгашкан жер боюнча салык органына тапшырууга милдеттүү.

3. Декларация отчеттук жыл үчүн түзүлөт жана Декларация тапшыруучу тарабынан отчеттук мезгилден кийинки жылдын 1-апрелине чейин, Декларация тапшыруучунун тандоосу боюнча: катталган жери же иш жүзүндө жашаган жери боюнча салык органына берилет.

4. Декларациянын FORM STI-103 формасы төмөнкү тиркемелерди өзүнө камтыйт:

а) «Салык салынбай турган кирешелер жана төлөм булактарында салык салынган кирешелер» (FORM STI - 103-001) 1-тиркеме. Көрсөткүчтөр жок учурда тиркеме толтурулбайт жана Декларацияга тиркелбейт.

б) «Мүлк салыгы жана жер салыгы» (FORM STI-103-002) 2-тиркеме. Бул тиркеме эгерде, Декларация тапшыруучунун ишкердик иште колдонулбаган мүлкү жана жер участоктору болгон учурда толтурулат жана берилет.

5. Декларациянын 102, 103, 104, 201 жана 202-уячаларында, ошондой эле тиркемелердин ушуларга окшош уячаларында көрсөтүлгөн маалыматтар бирдей болууга тийиш.

6. Декларациянын жана 1-тиркеменин тиешелүү уячаларында көрсөткүчтөр жок болсо, «0» цифрасы көрсөтүлөт. 2-тиркемеде эгерде Декларация тапшыруучунун менчигиндеги мүлк объектилери жана жер участоктору боюнча көрсөткүчтөр көрсөтүлгөндөн кийин толтурулбаган саптар же бөлүмдөр калса, анда алар узун-туурасы боюнча «Z» белгиси менен чийилет.

7. Киреше алууну, салыкты төлөм булагынан кармоону, ошондой эле анын жеңилдиктерге жана/же салыкты төлөөдөн бошотууга укуктарын ырастаган документтер Декларация тапшыруучунун сактоосунда болот жана Декларацияга тиркелбейт.

8. Ырастоочу документтердин түп нускалары салыктык контролдоо процессинде салык органынын кызмат адамынын суроо-талабы боюнча көрсөтүлөт.

9. Декларациянын төмөнкү бөлүгүндө Декларацияга кол койгон адамдын толук аты-жөнү көрсөтүлөт. Декларацияга жана анын тиркемелерине төмөнкүлөр кол коюшат:

а) Декларацияны өз алдынча берген учурда, Декларация тапшыруучу;

б) жашы жете элек балдардын жана аракетке жөндөмсүз башка адамдардын ата-энесинин же камкорчуларынын бири;

в) Салык кодексинин 46-беренесине ылайык Декларация тапшыруучу нотариалдык күбөлөндүрүлгөн ишеним кат берген Декларация тапшыруучунун салык өкүлү. Декларация тапшыруучунун кызыкчылыгын коргоого ыйгарым укуктуу салык өкүлү тарабынан Декларация түзүлгөн жана берилген учурда, Декларацияга Декларация тапшыруучунун өзү же ишеним катта көрсөтүлгөн ыйгарым укуктарга ылайык ишенимдүү адам/уюмдун-өкүлдүн жетекчиси кол коёт Мөөрү болгон учурда, коюлган кол Декларацияга кол койгон адамдын/уюмдун мөөрү менен күбөлөндүрүлөт.

10. Декларация салык органына кагаз жүзүндө баруу тартибинде, тапшыргандыгы жөнүндө кабарлоо менен заказдык кат түрүндө почта аркылуу, ошондой эле электрондук түрдө берилиши мүмкүн:

а) Декларация баруу тартибинде берилген учурда эки нускада толтурулат. Салык органынын кызмат адамы Декларацияны алган датасын, Декларацияны кабыл алган кызмат адамынын ИСНин жана салык органынын штампын коюу менен тийиштүү уячаларды толтурат. Декларациянын экинчи нускасы салык органынын белгиси менен Декларация тапшыруучуга кайтарылат жана анын сактоосунда калат;

б) Декларация салык органына кабарлоо аркылуу заказдык кат менен почта боюнча берилген учурда эки нускада жөнөтүлөт. Мында:

- салык төлөөчү заказдык каттын жеткендиги тууралуу почта байланышынын кабарлоосун алат, ал Декларация берилгендигинин ырастоосу болуп саналат;

- салык органынын кызмат адамы салык төлөөчүнүн заказдык катын алгандан кийин Декларацияны алган датасын, Декларацияны кабыл алган кызмат адамынын ИСНин коюу менен тийиштүү уячаларды толтурат жана салык органынын штампын коёт;

- Декларациянын бир нускасы (салык органынын белгиси менен) кабарлоо аркылуу заказдык кат менен салык төлөөчүгө жөнөтүлөт.

в) Декларация электрондук түрдө берилген учурда, декларация тапшыруучу салык органы тарабынан Декларациянын кабыл алынгандыгы жөнүндө электрондук почта аркылуу кабарлоо алат.

Эскертүү. Салык органына электрондук түрдө келип түшкөн Декларация юридикалык күчкө ээ, ал эми документтерди электрондук формада берген салык төлөөчү отчет берген болуп саналат жана аны кагаз жүзүндө кайталоодон бошотулат.

Эгерде, Декларация тапшыруучуда төмөнкүдөй электрондук билдирүүлөр болсо, отчеттун бергендигинин фактысы болуп таанылат:

- сервистин адистештирилген операторунун (салык төлөөчү тарабынан салык отчетунун жөнөтүлгөн убактысы жана датасы камтылган электрондук документ) ырастоосу;

- салык кызматынын отчетту алгандыгы жөнүндө ырастоосу (кирүү контролунун протоколу).

Декларацияны электрондук түрдө берүү тартибине тийиштүү толук маалымат ыйгарым укуктуу салык органынын (www.sti.gov.kg) расмий сайтына жайгаштырылган.

**2-глава.** **Ишкердик иш жүргүзбөгөн жана салык салынуучу кирешеси жок жеке адамдын**  **бирдиктүү салык** **декларациясынын (FORM STI-103) формасын толтуруу**

§ 2.1. I бөлүмдү толтуруу. «Салык төлөөчү тууралуу маалымат»

11. Декларациянын 001-уячаларын толтуруу төмөнкүдөй жүргүзүлөт:

а) эгерде, Декларация календардык жыл үчүн биринчи жолу тапшырылып жатса, «X» түрүндөгү белги «Алгачкы» уячасына коюлат;

б) эгерде, Декларация мурда ушул эле салык мезгили үчүн тапшырылган болсо, бирок кандайдыр бир так эместиктер же каталар табылып, берилүүчү Декларацияда оңдолсо, «X» түрүндөгү белги «Такталган» уячасына коюлат;

12. Декларациянын уячаларын толтуруу төмөнкүдөй жүргүзүлөт:

а) 102-уячада Декларация тапшыруучунун Кыргыз Республикасынын Социалдык фонду тарабынан ыйгарылган ИСНи көрсөтүлөт. Эгерде декларация тапшыруучунун ИСНи жана социалдык коргоо күбөлүгү жок болсо, салык органы ИСНди ыйгарым укуктуу салык органы тарабынан белгиленген регламентке ылайык ыйгарат;

б) 103-уячада Декларация тапшыруучунун паспортундагы маалыматтарына ылайык аты-жөнү көрсөтүлөт;

в) 104-уячада Декларация тапшырган жери боюнча салык органынын коду жана аталышы көрсөтүлөт;

г) 106-уячада Декларация тапшыруучунун паспортунун номери жана сериясы көрсөтүлөт. Эгерде Декларация тапшыруучунун паспорту жок болсо, уячага “жок” деп көрсөтүлөт. Эгерде Декларация жашы жете элек өспүрүмдүн атынан ата-энеси же камкорчусу тарабынан тапшырылса, бул уячага туулгандыгы тууралуу күбөлүгүнүн маалымдаректери көрсөтүлөт;

д) 107-уячада Декларация тапшыруучунун паспортун же туулгандыгы жөнүндө күбөлүгүн берген өлкө көрсөтүлөт;

е) 108-уячада Декларация тапшыруучунун салыктык катталган (катталган) жери боюнча байланыш бөлүмүнүн почта индекси көрсөтүлөт;

ж) 110-уячада Декларация тапшыруучунун салыктык катталган (катталган) жери боюнча калктуу конуштун аталышы (облус, шаар, район, айыл) көрсөтүлөт;

з) 111-уячада Декларация тапшыруучунун салыктык катталган жери (катталган) боюнча дареги (кичи район/көчө, үй, батир номери) көрсөтүлөт;

и) 112-уячада Декларация тапшыруучунун иш жүзүндө жашаган жери боюнча байланыш бөлүмүнүн почта индекси көрсөтүлөт;

м) 113-уячада Декларация тапшыруучунун иш жүзүндө жашаган жери боюнча калктуу конуштун аталышы (облус, шаар, район, айыл) көрсөтүлөт;

н) 114-уячада Декларация тапшыруучу иш жүзүндө жашаган жердин дареги (кичи район/көчө, үй, батир номери) көрсөтүлөт;

о) 115-уячада Декларация тапшыруучунун байланыш телефонунун номери көрсөтүлөт;

п) 116-уячада эгерде болсо, Декларация тапшыруучунун электрондук почтасынын дареги көрсөтүлөт.

Эскертүү. 108, 111, 112, 113, 114, 115 жана 116-уячалардын көрсөткүчтөрү декларация берилген датага карата толтурулат.

13. 201-уячада Декларация тапшыруучу үчүн салык мезгили кайсыл айдан башталгандыгы көрсөтүлөт:

а) эгерде, Декларация тапшыруучу отчеттук жылдын ичинде башка экономикалык ишти жүргүзүүнү улантса, бул уячада салык мезгили отчеттук жылдын башталышынан тартып көрсөтүлөт: «01.01.20\_\_-ж.»;

б) эгерде, Декларация тапшыруучу отчеттук жылга чейин башка экономикалык иш жүргүзбөсө, ал эми отчеттук жылда аны жүргүзө баштаса, анда бул уячада салык мезгили башка экономикалык иштин жүргүзүлө баштаган күнүнөн тартып көрсөтүлөт.

Эскертүү. Башка экономикалык иштин жүргүзүлө башташына мисал катары Кыргыз Республикасынын аймагында кыймылсыз мүлк объекттерин, жер участогун сатып алуу, Кыргыз Республикасынын жаранынан мурас алуу боло алат.

в) эгерде Декларация тапшыруучу жарандыкты же Кыргыз Республикасынын резиденти статусун салыктык мезгил ичинде алган болсо, анда бул уячада салыктык мезгил жарандыкты же резиденттик статусту алган күндөн тартып көрсөтүлөт.

14. 202-уячада салык мезгили аяктаган дата көрсөтүлөт:

а) эгерде Декларация тапшыруучу отчеттук жылдын ичинде башка экономикалык ишин жүргүзүүнү уланткан болсо, бул уячада отчеттук жылдын аякташы көрсөтүлөт: «31.12.20\_\_-ж.»;

б) эгерде Декларация тапшыруучу - Кыргыз Республикасынын жараны отчеттук жылда Кыргыз Республикасынын жарандыгын жоготсо жана өлкөнүн чегинен чыгып кетсе, бул уячада жарандыгын жоготкон дата көрсөтүлөт;

в) эгерде Декларация тапшыруучу - Кыргыз Республикасынын жараны отчеттук жылда Кыргыз Республикасынын жарандыгын жоготсо, бирок ошол эле учурда Кыргыз Республикасында жашап жатса, бул уячада өлкөдөн иш жүзүндө чыккан дата же отчеттук жылдын аягы көрсөтүлөт.

**§ 2.2.II бөлүмдү толтуруу. «Жылдык жыйынды киреше»**

15. Декларацияны толтуруу Декларациянын формасынын II бөлүмүнүн 050-уячасында “0” маанисин көрсөтүү менен башталат. Бул Декларация тапшыруучунун отчеттук жылдын ичинде жылдык жыйынды кирешесинин болбогонун билдирет.

16. Эгерде жылдык жыйынды (салык салынуучу) киреше нөлгө барабар болбосо, Декларация тапшыруучу бул форма боюнча Декларация толтурууга укугу жок жана Ишкердик иш жүргүзбөгөн жеке адамдын декларациясын (FORM STI-100) толтурууга милдеттүү.

§ 2.3. III бөлүмдү толтуруу. «Жеке адамдын кирешелери жана активдери»

17. Декларациянын формасынын III бөлүмүн толтурууда акча каражаттарынан тышкары, активдердин наркы Декларация тапшыруучу тарабынан укукту аныктоочу документтердин негизинде, алар жок болсо же аларда активдердин наркы көрсөтүлбөсө - Декларация тапшыруучунун өз алдынча баалоосунун негизинде декларациялоо мезгилинин аягына карата колдонулуп жаткан базар баасы менен көрсөтүлөт.

Мүлк кыймылсыз жана кыймылдуу болуп бөлүнөт.

Кыймылсыз мүлккө үй, батир, жер участогу жана башка жер менен тыгыз байланышкан башка мүлктөр кирет.

Кыймылдуу мүлккө акча, транспорт каражаттары, эмерек, тиричилик техникасы, кымбат баалуу металлдардан жана таштардан жасалган буюмдар, баалуу кагаздар, үй жаныбарлары жана кыймылсыз мүлккө кирбеген башка мүлктөр кирет.

Киреше деп активдердин көбөйүүсү, акчалай наркка ээ болгон материалдык баалуулуктарды алуу жана/же материалдык пайдаларды алуу, ошондой эле Декларация тапшыруучунун милдеттенмелеринин азайышы таанылат.

Чет өлкөлүк валютадагы активдердин наркы декларациялоо мезгилинин аягына карата Кыргыз Республикасынын Улуттук банкынын курсу боюнча кайра эсептелет жана көрсөтүлөт.

Чет өлкөлүк валютадагы акчалай каражаттар декларация мезгилинин аягына карата Кыргыз Республикасынын Улуттук банкынын курсу боюнча сом менен көрсөтүлөт.

18. Декларациянын III бөлүмүн толтураардан мурда, Декларациянын   
I тиркемесин (FORM STI-103-001) толтуруу зарыл.

19. Декларациянын III бөлүмүн толтуруу 1-тиркемеде толтурулган көрсөткүчтөрдү көчүрүүдөн башталат.

20. 051-уячада 1-тиркеменин 189-уячасынан көчүрүлүүчү Декларация тапшыруучунун салык салынбаган кирешелеринин толук суммасы көрсөтүлөт.

21. 052-уячада 1-тиркеменин 199-уячасынан көчүрүлүүчү, мурда төлөм булактарында салык салынган Декларация тапшыруучунун кирешелеринин толук суммасы көрсөтүлөт.

22. 053-уячада отчеттук жыл ичинде Декларация тапшыруучу тарабынан иш жүзүндө алынган кредиттердин, зайымдардын жана ссудалардын толук суммасы көрсөтүлөт

Эскертүү. Эгерде Декларация тапшыруучу кредит, зайым жана ссуда берсе жана көрсөтүлгөн кредит, зайым жана ссуда боюнча отчеттук жылдын ичинде пайыздарды алса, ал Декларацияны ушул форма боюнча толтурууга укугу жок, анткени пайыздардан алынган сумма салык салынуучу киреше болуп эсептелет.

23. 054-уячада отчеттук жылдын ичинде Декларация тапшыруучуга иш жүзүндө кайтарылган кредиттердин, зайымдардын жана ссудалардын негизги суммасы көрсөтүлөт.

24. 068-уячада отчеттук жылдын ичинде жеке адам тарабынан алынган жана 051-054-уячаларда көрсөтүлбөгөн башка кирешелер жана активдер көрсөтүлөт.

25. 069-уячада 051-068-уячалардын маанилеринин арифметикалык суммасына барабар болгон, Декларация тапшыруучу тарабынан отчеттук жылдын ичинде алынган кирешелердин жана активдердин жалпы суммасы көрсөтүлөт.

§ 2.4. IV бөлүмдү толтуруу. «Жеке адамдын чыгымдары»

26. 070-уячада бул бөлүмдүн 071-089-уячаларынын маанилеринин арифметикалык суммасы көрсөтүлөт.

27. 071-уячада отчеттук жылдын ичинде Декларация тапшыруучу тарабынан сатып алынган үйдүн (үйлөрдүн) наркы жана/же үйдүн (үйлөрдүн) курулушуна инвестицияланган акча каражаттары көрсөтүлөт.

28. 072-уячада отчеттук жылдын ичинде Декларация тапшыруучу тарабынан сатып алынган батирдин (батирлердин) наркы жана/же алардын курулушуна инвестицияланган акча каражаттары көрсөтүлөт.

29. 073-уячада отчеттук жылдын ичинде Декларация тапшыруучу тарабынан сатып алынган жер участогунун (жер участокторунун) наркы жана/же участогун (жер участокторун) көрктөндүрүүгө жана/же жер кыртышын калыбына келтирүүгө инвестицияланган акча каражаттары көрсөтүлөт.

30. 074-уячада отчеттук жылдын ичинде Декларация тапшыруучу тарабынан сатып алынган транспорт каражатынын (транспорт каражаттарынын) наркы көрсөтүлөт.

31. 075-уячада отчеттук жылдын ичинде Декларация тапшыруучу тарабынан сатып алынган баалуу кагаздардын наркы көрсөтүлөт.

32. 076-уячада отчеттук жылдын ичинде Декларация тапшыруучу тарабынан сатып алынган үй жаныбарларынын наркы көрсөтүлөт.

33. 089-уячада отчеттук жылдын ичинде Декларация тапшыруучу тарабынан сатып алынган кыймылдуу жана кыймылсыз мүлктөрдүн башка түрлөрүнүн наркы көрсөтүлөт.

34. 090-уячада отчеттук жылдын ичинде Декларация тапшыруучу тарабынан кредит берүүчүлөргө пайыздары менен кошо иш жүзүндө кайтарылган кредиттердин, зайымдардын, ошондой эле ссудалардын толук суммасы көрсөтүлөт.

35. 091-уячада отчеттук жылдын ичинде Декларация тапшыруучу тарабынан башка субъекттерге берилген кредиттердин, зайымдардын жана ссудалардын толук суммасы көрсөтүлөт.

36. 098-уячада отчеттук жылдын ичинде Декларация тапшыруучу тарабынан жүргүзүлгөн башка чыгымдардын толук суммасы көрсөтүлөт. Мындай чыгымдар ырастоочу документтерисиз эле Декларация тапшыруучунун жеке баалоосу боюнча киргизилиши мүмкүн (коммуналдык кызмат көрсөтүүлөр, тамак-аш, кийим-кечек, белектер ж.б.).

37. 099-уячада отчеттук жылдын ичинде Декларация тапшыруучу тарабынан жүргүзүлгөн чыгымдардын жалпы суммасы көрсөтүлөт: 099=070+090+091+098.

38. Декларация тапшыруучу тарабынан толтурулган Декларациянын формасынын төмөнкү бөлүгүндө тиркеме «X» белгиси менен белгиленет, бул тигил же бул тиркеменин берилгендигин ырастоо болуп саналат.

3-глава. «Салык салынбаган кирешелер жана төлөм булактарында салык салынган кирешелер» (FORM STI-103-001) 1-тиркемени толтуруу

39. Бул тиркемени толтурууда акча каражаттарын кошпогондо, активдердин наркы Декларация тапшыруучу тарабынан ырастоочу документтердин негизинде, ал эми алар жок болсо, Декларация тапшыруучунун өз алдынча берген баалоосунун негизинде декларация толтуруу мезгилинин аягына карата колдонуудагы базар баасы боюнча көрсөтүлөт.

Эскертүү. Чет өлкөлүк валютадагы мүлктүн наркы декларациялоо мезгилинин аягына карата Кыргыз Республикасынын Улуттук банкынын курсу боюнча улуттук валютада кайра эсептелинет жана көрсөтүлөт. Акча каражаттарынын саны номиналдык наркы боюнча көрсөтүлөт. Чет өлкөлүк валютадагы акча каражаттары декларациялоо мезгилинин аягына карата Кыргыз Республикасынын Улуттук банкынын курсу боюнча улуттук валютада кайра эсептелинет жана көрсөтүлөт.

40. Салык салынбаган кирешелердин суммасы Декларация тапшыруучунун киреше булактарын ырастоо максатында Декларацияда көрсөтүлөт.

41. 150-уячада Кыргыз Республикасынын Президентинин, Кыргыз Республикасынын Жогорку Кеңешинин Төрагасынын жана Кыргыз Республикасынын Өкмөтүнүн резервдик фонддорунан Декларация тапшыруучу тарабынан төлөм түрүндө алынган киреше көрсөтүлөт.

42. 151-уячада мамлекеттик социалдык камсыздандыруу боюнча Декларация тапшыруучу тарабынан алынган жөлөкпулдар жана компенсациялар көрсөтүлөт.

43. 152-уячада Кыргыз Республикасынын мыйзамдарына ылайык дайындалган жана Декларация тапшыруучу тарабынан алынган пенсиялар, стипендиялар, жөлөкпулдар көрсөтүлөт.

Эскертүү. Эгерде Декларация тапшыруучу отчеттук жылдын ичинде Кыргыз Республикасынын мыйзамдарында белгиленбеген пенсия, стипендия, жөлөкпул алган болсо, ал Декларациянын бул формасын толтурууга укугу жок, анткени мындай кирешелер Кыргыз Республикасынын мыйзамдарына ылайык салык салынуучу кирешелерге кирет жана ал FORM STI-100 формасын толтурушу керек.

44. 153-уячада мамлекеттик органдар жана жергиликтүү өз алдынча башкаруу органдары тарабынан кабыл алынган чечимдердин негизинде бюджеттин каражаттарынын эсебинен Декларация тапшыруучуга дайындалган жана төлөнүп берилген жөлөкпулдар жана компенсациялар көрсөтүлөт.

Эскертүү. Эгерде Декларация тапшыруучу отчеттук жылдын ичинде башка негиздер боюнча дайындалган жөлөкпулдарды жана компенсацияларды алган болсо, ал Декларациянын бул формасын толтурууга укугу жок, анткени мындай кирешелер Кыргыз Республикасынын мыйзамдарына ылайык салык салынуучу кирешелерге кирет.

45. 154-уячада Декларация тапшыруучу тарабынан ага келтирилген материалдык чыгашанын же ден соолугуна келтирилген зыяндын ордун толтуруу максатында ал жеткис күчтөрдүн жагдайларына байланыштуу кайтарымсыз алынган суммалар көрсөтүлөт.

Эскертүү. Ал жеткис күч деп жер титирөө, суу ташкыны сыяктуу табигый кырсыктардын же алдын ала билүүгө же болтурбоого мүмкүн болбогон же болбосо алдын ала билүүгө мүмкүн болгон, бирок болтурбоого мүмкүн болбогон башка жагдайлардын натыйжасында өзгөчө жана болтурбай коюуга мүмкүн эмес жагдайлардын келип чыгышы саналат. Көрсөтүлгөн жагдайлар жалпыга белгилүү фактылардын, массалык маалымат каражаттарында жарыяланган материалдардын негизинде жана далилдөөнүн атайын каражаттарына муктаж эмес башка ыкмалардын негизинде аныкталат.

46. 155-уячада жакын тууганынын каза болгондугуна байланыштуу Декларация тапшыруучу жумуш берүүчүдөн алган кайтарымсыз жардамдын суммасы көрсөтүлөт. Каза болгон жумушчунун жумуш берүүчүсүнөн кайтарымсыз жардам алган, каза болгон жумушчунун жакын туугандары - Декларация тапшыруучулар бул уячага алынган жардамынын суммасын көрсөтүшөт.

Эскертүү. Кыргыз Республикасынын үй-бүлө мыйзамдарына ылайык никеде турган адамдар, асырап алуучулар жана асыранды балдар, камкорчулар жана (же) көзөмөлчүлөр, ошондой эле ата-энелер, балдары, бир тууган жана аталаш (энелеш) ага-инилер, эже-сиңдилер, чоң ата, чоң энелер, неберелер жакын туугандар болуп саналат.

47. 156-уячада 258-уячада ата мекендик уюмдарга катышуудан алынган дивиденддер көрсөтүлөт. Алынган дивиденддердин суммасы жөнүндө төлөм булагынан алган маалымкат бул сумманы ырастоо болуп саналат.

48. 157-уячада үчүнчү тараптан алынган киреше көрсөтүлөт:

а) майып тарабынан - майыптардын техникалык каражаттары үчүн төлөм түрүндө;

б) майып тарабынан - майыптыгын профилактикалоо жана аны реабилитациялоо, майыптар үчүн жол көрсөтүүчү-иттерди кармоо үчүн суммалардын өлчөмүндө;

в) майыптар, пенсионерлер, 16 жашка чейинки жетимдер тарабынан – жөлөкпулдар түрүндө.

Ошондой эле бул уячага жашы жете элек балдардын саны 4 же андан көп баланы түзгөн көп балалуу үй-бүлөгө дайындалган жөлөкпулду алуучу - Декларация тапшыруучу алган жөлөкпулунун суммасын көрсөтөт;

г) социалдык жактан корголбогон адамдар тарабынан - бекер тамактануу түрүндө.

Эскертүү. Декларация тапшыруучунун саналган категориялары үчүн көрсөтүлгөн кирешелер ким тарабынан жана кайсы булактан төлөнбөсүн салык салынбагандарга кирет.

49. 158-уячада жубайлар же мурдагы жубайлардын ортосундагы ажырашууга байланыштуу мүлктөрдү бөлүштүрүүнүн жана өткөрүп берүүнүн натыйжасында Декларация тапшыруучу тарабынан алынган киреше көрсөтүлөт.

50. 159-уячада Кыргыз Республикасынын мыйзамдарына ылайык Декларация тапшыруучу тарабынан алынган алименттер көрсөтүлөт. Алименттер жашы жете элек балдарды багууга, ошондой эле, карып калган ата-энесин багууга алынышы мүмкүн.

Эскертүү. Эгерде, алынган алименттин суммасы мыйзамдар же соттун чечими менен белгиленген өлчөмдөн ашып кетсе, алынган алименттердин бардык суммасы бул уячада көрсөтүлөт жана жакын туугандарынан алынган белектер да салык салынбаган кирешеге киргендигине байланыштуу салык салынбоочу болуп саналат.

51. 160-уячада Декларация тапшыруучу тарабынан гуманитардык жардам катарында алынган мүлктүн наркы, ошондой эле жакын туугандарынан мурастоо же белекке алуу тартибинде алынган мүлктүн, жумуштардын, кызмат көрсөтүүлөрдүн наркы көрсөтүлөт.

Эскертүү. Эгерде жакын туугандары белек берсе, анда анын наркы салык салынбаган киреше болуп саналат. Бирок, эгерде салык максаттарында жакын деп саналбаган туугандарынан, мисалы, тай акеден, тай эжеден, жээнден, ошондой эле тууган эместен белек алынса, анын наркы салык салынуучу киреше деп эсептелет. Аталган учурда ушул себеп боюнча Декларация тапшыруучу Декларациянын бул формасын толтурбайт, ал эми Декларацияны (FORM STI-100) формасы боюнча толтурат жана берет.

Эгерде, жакын тууганы ишкердик иш жүргүзсө, анда мындай тууган тарабынан берилген кайтарымсыз активдердин наркы менен алган, анын ишкердик ишине катышуучу, активдер берилген адам киреше салыгын же пайда салыгын төлөшү керек.

Мисал. Зер буюмдарын сатуу ишин жүргүзгөн ЖИ ал толугу менен кириштеген товардын тобун алды жана зер буюмдарынын тобун алууга кеткен чыгымдарды ага жараша эсептен чыгарат.

Ишкер алынган товарлардын тобунун жарымын аялына белекке берген. Эгерде, аялы жеке ишкер болуп саналбаса, ал өзүнүн Декларациясында кайтарымсыз алынган зер буюмдарынын тобунан түшкөн кирешени таанууга жана Декларациянын FORM STI-100 формасын толтурууга жана тапшырууга милдеттүү.

52. 161-уячада жеке ишкердик иш жүргүзүүнүн чегинде алынган кирешелерди кошпогондо, айыл чарба продукциясын сатуудан түшкөн киреше көрсөтүлөт.

Эскертүү. Эгерде, Декларация тапшыруучу өзүнүн короо-жай участогунда өстүрүлгөн продукцияны сатса, мындай киреше Декларация тапшыруучунун салык салынбаган кирешесине кирет жана ушул уячада көрсөтүлөт.

53. 162-уячада Декларация тапшыруучу тарабынан наркы 10 эсептик көрсөткүчтөн ашпаган утуштар түрүндө (лотереяларга, сынактарга, мелдештерге жана башка иш-чараларга катышуудан) алынган кирешенин баардык түрлөрү көрсөтүлөт. Эгерде, утуштун наркы 10 эсептик көрсөткүчтөн ашып кетсе, анда мындай киреше салык салынуучу болот жана Декларация тапшыруучу Декларациянын FORM STI-100 формасын толтурууга жана тапшырууга милдеттүү.

54. 163-уячада Декларация тапшыруучунун жеке максаты үчүн колдонулган жана ишкердик иш жүргүзүү максатында эмес сатып алынбаган, кыймылдуу жана/же кыймылсыз мүлктү сатуудан алынган киреше көрсөтүлөт, төмөнкүлөрдөн алынган кирешени кошпогондо:

а) сатып алган күндөн тартып бир жылдан аз убакыт менчик укугунда таандык болгон автомототранспорт каражатын сатуудан;

б) кыймылсыз мүлккө болгон укуктарды мамлекеттик каттоо боюнча ыйгарым укуктуу мамлекеттик органдын маалыматтарына ылайык турак жай фондуна киргизилген жана бул кыймылсыз мүлк сатып алынган күндөн тартып катар келген 2 жылдан аз менчик укугуна таандык болгон кыймылсыз мүлктү сатуудан.

Эскертүү. Эгерде мүлктү сатуу наркы Декларация тапшыруучу тарабынан сатып алынган нарктан ашып кетсе, анда көрсөтүлгөн ашыкча сумма салык салынуучу кирешеге кирет. Мындай учурда Декларация тапшыруучу Декларациянын бул формасын толтурбайт, Декларация FORM STI-100 формасы боюнча толтурат жана тапшырат.

55. 164-уячада катышуучунун мурда киргизилген үлүшүнүн же пайынын же үлүштүк баалуу кагаздарды сатып алуунун наркынын өлчөмүндө аларды кайтарууда Декларация тапшыруучу тарабынан алынган сумма көрсөтүлөт.

Эскертүү. Эгерде, катышуучунун үлүшү же пайы же акциялар отчеттук жылда Декларация тапшыруучу тарабынан сатып алууга кеткен чыгымдан ашкан нарк боюнча сатылса, анда мындай нарктын өсүшү (алгачкы жумшалган акча каражатынын суммасы менен сатылган баанын ортосундагы айырма) салык салынуучу кирешеге кирет. Мындай учурда Декларация тапшыруучу Декларациянын бул формасын толтурбайт жана Декларациянын FORM STI-100 формасы боюнча толтурат жана тапшырат.

56. 165-уячада Декларация тапшыруучуга кайтарылуучу камсыздандыруу сыйакылары жана сатып алынуучу суммалар, башкача айтканда камсыздандыруу келишими колдонулган кезде камсыздандыруучу компаниянын дарегине камсыздандыруу келишими боюнча төлөнгөн сумма көрсөтүлөт. Ошондой эле бул уячада бул камсыздандыруу келишими ишкердик максатында түзүлбөгөн шартта, Декларация тапшыруучу тарабынан камсыздандыруу келишими боюнча камсыздандыруу учуру келгенде алынган камсыздандыруучу суммалары жана ордун толтуруу көрсөтүлөт.

Эскертүү. Эгерде, милдеттүү камсыздандыруу келишими боюнча камсыздандыруу суммаларын, сыйакыларды жана ордун толтурууларды төлөөнү кошпогондо, камсыздандыруу келишими боюнча төлөмдөрдү башка адам же субъект жүргүзсө, кайтарылуучу каражаттар Декларация тапшыруучунун салык салынуучу кирешеси деп таанылат. Ошондой эле эгерде Декларация тапшыруучу камсыздандыруунун топтоо түрлөрүнөн пайыздык киреше алса, мындай киреше салык салынуучу деп таанылат. Мындай учурда Декларация тапшыруучу Декларациянын бул формасын толтурбайт жана Декларациянын FORM STI-100 формасы боюнча толтурат жана тапшырат.

57. 166-уячада сатуу күнүнө карата листингдин эң жогорку жана эң жогоркудан кийинки категориялар боюнча фондулук биржанын листингиндеги баалуу кагаздардын наркынын өсүшүнөн алынган пайыздар жана кирешелер көрсөтүлөт.

Эскертүү. Листинг - бул фондулук биржада баалуу кагаздарды расмий сатууга уруксат берүү жол-жобосу. Компаниянын баалуу кагаздарынын эң жогорку жана эң жогоркудан кийинки категориядагы фондулук биржанын листингинде болушу, мыйзамдардын жана фондулук биржанын талаптарына ылайык компаниянын иши жөнүндө маалыматтын ачылып жаткандыгын, башкача айтканда көрсөтүлгөн баалуу кагаздардын биржалык баалары ишенимдүүлүктүн жогорку деңгээлине ээ экендигин билдирет.

Листингдин эң жогорку жана эң жогоркудан кийинки категориялары боюнча фондулук биржалардын листингинде болбогон баалуу кагаздарды сатуудан алынган сумма, сатып алуунун наркынын өлчөмүндө гана салык салынбаган болуп саналат. Эгерде ушул категориядагы баалуу кагаздар сатып алуу наркынан жогору сатылган болсо, анда наркынан ашкан сумма салык салынуучу кирешелерге кирет. Мындай учурда Декларация тапшыруучу Декларациянын бул формасын толтурбайт жана Декларациянын FORM STI-100 формасы боюнча толтурат жана тапшырат.

58. 167-уячада Декларация тапшыруучу тарабынан Кыргыз Республикасынын банктарындагы салымдар боюнча алынган пайыздардын суммасы көрсөтүлөт.

Эскертүү. Эгерде пайыздык кирешелер чет өлкөлүк банктардан алынса, киреше салык салынуучу болуп эсептелет. Декларация тапшыруучу Декларациянын бул формасын толтурбайт жана Декларациянын FORM STI-100 формасы боюнча толтурат жана тапшырат.

59. 188-уячада Декларация тапшыруучу киреше салыгы салынбаган жана 150-167-уячаларда көрсөтүлбөгөн башка кирешелерди көрсөтөт, алар төмөнкүлөр болуп саналат:

а) бюджеттик каражаттын эсебинен Олимпиада оюндарынын чемпиондоруна, байге ээлерине, Кыргыз Республикасынын спорттун түрлөрү боюнча курама командаларынын мүчөлөрүнө төлөнүүчү стипендиялар, Олимпиада оюндарынын, Дүйнөнүн, Азиянын чемпионаттарынын жана Азия оюндарынын чемпион курама командаларынын мүчөлөрүнө жана байге ээлерине, бир жолу берилүүчү сыйлыктар;

б) социалдык реабилитациялоого же адаптациялоого, медициналык жардамга муктаж болгон адамдарга, кирешеси жашоо деңгээлинен төмөн болгон адамдарга (качкындарга, оорусу катууларга) мамлекеттен, коммерциялык эмес уюмдардан кайтарымсыз берилген активдер;

Эскертүү. Эгерде кирешелерди жана мүлктөрдү мыйзамдаштыруу боюнча кампаниянын чегинде кирешелер жана мүлктөр жөнүндө Декларацияда көрсөтүлгөн акча каражаттарынын суммасы валютада сакталса, отчеттук мезгилде чыгымдалган валюта менен каражаттын суммасынан оң курстук айырма болсо, бул уячага киргизилет.

60. 189-уячада отчеттук жылга Декларация тапшыруучунун салык салынбаган кирешелеринин жалпы суммасы көрсөтүлөт. Бул уячада   
150-188-уячалардын маанилеринин суммасы көрсөтүлөт. 189-уячанын мааниси 051-уячасына көчүрүлөт.

61. 190-уячада мурда төлөм булактарында салык салынган пайыздык киреше көрсөтүлөт.

62. 198-уячада ушул тиркеменин 190-уячасында көрсөтүлбөгөн төлөм булактарында салык салынган башка кирешелер көрсөтүлөт.

63. 199-уячада 190 жана 198-уячалардын маанилеринин арифметикалык суммасына барабар болгон, төлөм булактарында салык салынган кирешелердин жыйынтыгы көрсөтүлөт. 199-уячанын мааниси 052-уячага көчүрүлөт.

**4-глава. «Мүлк салыгы жана жер салыгы»  
(FORM STI-103-002) 2-тиркемени толтуруу**

64. 2-тиркемеде Декларация тапшыруучунун менчигиндеги бардык мүлк объекттери, анын ичинде бул объектилерге жана/же участокторго салык салынууга тийиш экендигине же тийиш эместигине карабастан мөөнөттүү же мөөнөтсүз колдонуудагы жер участоктору көрсөтүлөт.

Эскертүү. Мүлк салыгынын/жер салыгынын төлөөчү болуп Кыргыз Республикасынын аймагында катталган, менчигинде мүлк/жер участогу бар же менчик ээси/жер пайдалануучусу аныкталбаган мүлктү/жер участогун пайдаланган жеке адам саналат.

Мүлккө/жер участогуна болгон укуктарды каттоо болбогон учурда, пайдалануучуну мүлк/жер салыгынын салык төлөөчү катары таанууга негиз болуп, мүлктү/жер участогун иш жүзүндө пайдалануу саналат.

65. Мүлк объекттерине/жер участокторуна алардын салык салынууга жатканына, төлөө боюнча жеңилдиктеринин бар-жогуна жараша, коддор ыйгарылат:

|  |  |
| --- | --- |
| **Коду** | **Мүлк объектисинин категориясы** |
| С/С | Салык салынуучу |
| С/СТ | Салык салынбоочу |
| Ж/Б | Жеңилдетилген же бошотулган |

Эскертүү. Эгерде, мүлк объектисине /жер участогуна жалпы негиздерде салык салынууга тийиш болсо, ага «С/С» коду ыйгарылат.

Эгерде, мүлк объектисине/жер участогуна салык салынууга тийиш болбосо же салык салынуудан бошотулса, ага «С/СТ» коду ыйгарылат.

Эгерде, Декларация тапшыруучу же мүлк объектиси/жер участогу үчүн жеңилдетүү/салык төлөөдөн бошотуу белгиленсе, ага «Ж/Б» коду ыйгарылат.

66. Салык салынууга тийиш болгон мүлк объекттери боюнча көрсөткүчтөр Салык кодексинин 332-беренесинин 5-бөлүгүнө ылайык өткөн отчеттук жыл үчүн салык органына берилген 1-топтогу (FORM STI-086), 2-топтогу (FORM STI-087), 3-топтогу (FORM STI-088) жана   
4-топтогу объекттер (FORM STI-090) боюнча мүлк салыгынын маалыматтык эсептөөлөрүндө көрсөтүлгөн көрсөткүчтөрүнүн негизинде көрсөтүлөт.

67. Салык салынууга тийиш болгон үйдүн жанындагы, короо-жай жанындагы жана бак-чарбак жер участоктору боюнча көрсөткүчтөр Салык кодексинин 342-беренесинин 2-бөлүгүнө ылайык Декларация тапшыруучуга тапшырылган жер салыгынын кошуп эсептелген суммасы жөнүндөгү салык органынын кабарлоосунун маалыматтарына ылайык көрсөтүлөт.

68. Салык салуудан бошотулган же алар боюнча жеңилдиктер каралган мүлк объекти/жер участогу боюнча көрсөткүчтөр кыймылсыз мүлктүн/жерди пайдалануу актысынын бирдигинин техникалык паспортундагы маалыматтарга ылайык көрсөтүлөт.

69. Эгерде, мүлк объектиси салык салынбаганга кирсе же салык салынууга тийиш болбосо, ошондой эле жеңилдетилген салык салынууга тийиш болсо, 1-бөлүмдүн 7-графасынын тиешелүү уячасында «0» цифрасы же берилген жеңилдикти эсепке алуу менен төлөнүүгө тийиш салыктын суммасы көрсөтүлөт.

70. Менчик укугунда Декларация тапшыруучуга таандык болгон мүлк объектисине карата укук белгилөөчү документ жана/же техникалык паспорту жок болгон учурда, бул тиркемеде Салык кодексинин   
327-беренесинин   
6-бөлүгүнө ылайык жүргүзүлгөн мүлк объектисин ченөө актысынын маалыматтары көрсөтүлөт.

71. Декларация тапшыруучунун пайдалануусунда болгон үйдүн жанындагы, короо-жай жанындагы жана бак-чарбактык жер участогунун аянты көрсөтүлгөн жер участогуна карата жерди пайдаланууга укукту белгилөөчү документ жана/же акты/күбөлүгү жок болгон учурда, бул тиркемеде Салык кодексинин 336-беренесинин 5-бөлүгүнө ылайык жүргүзүлгөн жер участогун ченөө актысынын маалыматтары көрсөтүлөт.

72. Эгерде, мүлк объектисине/жер участогуна үлүштүк биргелешкен менчик укугундагы бир нече менчик ээлери/колдонуучулар ээлик кылышса, алардын ар бири укукту белгилөөчү документтерде көрсөтүлгөн үлүштөргө пропорционалдуу же менчик ээлеринин/колдонуучулардын макулдашуусу боюнча мүлк/жер салыгын төлөөчү болуп саналышат.

Эскертүү. Ар бир менчик ээлеринин/колдонуучулардын үлүшүнө туура келген салыктын бөлүгүн эсептөө (маалыматтык эсептөөнү тапшыруу) жана төлөө алардын ар бири тарабынан жүргүзүлүшү мүмкүн.

Ошондой эле менчик ээлеринин/колдонуучулардын макулдашуусу боюнча алардын бирөөсү мүлк объектисине/жер участогуна маалыматтык эсептөөнү тапшырышы жана салыктын толук суммасын төлөшү мүмкүн. Мындай учурда башка менчик ээлери тарабынан мүлк объектисине/жер участогуна салыкты эсептөө жана төлөө тапшырылган менчик ээлеринин/колдонуучулардын бирөөсү бул мүлк объектисин /жер участогун өзүнүн Декларациясында көрсөтөт. Салыкты эсептөө жана төлөө боюнча анын ыйгарым укугун ырастаган документ болуп менчик ээлеринин/колдонуучулардын ортолорундагы макулдашуу (келишим), же мүлктү башкарууга келишим же болбосо ар бир менчик ээлери/колдонуучулары тарабынан нотариалдык түрдө берилген ишеним кат саналат.

Эгерде 2-тиркеменин кандайдыр бир бөлүмүн толтуруу үчүн бир барак жетишсиз болсо, анда FORM STI-100-003 формасынын бир нече барагы колдонулат. 2-тиркеменин маалыматтык бөлүгүнүн алдындагы уячада тиркеменин барагынын номуру көрсөтүлөт. Декларация тапшыруучуда көрсөткүчтөр жок болгон толтурулбаган бөлүмдөр жана уячалар «Z» белгиси менен чийилип салынат.

§ 4.1. I бөлүмдү толтуруу. «Ишкердик жүргүзүү үчүн   
колдонулбаган мүлк»

73. 1-графанын уячаларында 1, 2 жана 3-топтордогу мүлктөрдүн түрүнүн коду көрсөтүлөт: убактылуу же туруктуу жашоо үчүн пайдаланылган жана ишкердик ишти жүргүзүү үчүн пайдаланылбаган жатаканаларды, батирлерди, дача үйлөрүн, ошондой эле пайдаланылбаган турак эмес жайды кошкондо, турак үйдүн.

1-графанын уячаларын толтурууда төмөнкү таблицага ылайык мүлктүн коддору пайдаланылат:

|  |  |  |
| --- | --- | --- |
| **№** | **Мүлктүн коду** | **Мүлктүн аталышы** |
| 1 | 001 | Турак үй |
| 2 | 002 | Батир |
| 3 | 003 | Дача үйү |
| 4 | 004 | Жатакана |
| 5 | 005 | Пайдаланылбаган турак эмес жай |

101. 2-графанын уячаларында төмөнкү таблицага ылайык Декларация тапшыруучунун коду көрсөтүлөт:

|  |  |  |
| --- | --- | --- |
| **№** | **Коду** | **Мүлктү колдонуучу** |
| 1 | МЭ | Менчик ээси |
| 2 | ҮМЭ | Үлүштүк менчик ээси |
| 3 | МЭЭ | Менчик ээси эмес |

Эскертүү. Эгерде, мүлк салыгын төлөөчү болуп мүлктүн менчик ээси саналса, анда бул уячаларда «МЭ» коду көрсөтүлөт.

Эгерде, мүлк бир нече адамдын менчигинде болсо, «ҮМЭ» коду көрсөтүлөт.

Эгерде, салык төлөөчү болуп мүлктүн ээси эмес, колдонуучу саналса, анда уячаларда «МЭЭ» коду көрсөтүлөт.

75. 3-графанын уячаларында мүлк жайгашкан райондун коду көрсөтүлөт, ал ошол райондун салык органынын да коду болуп саналат.

Эскертүү. Райондордун коддору ыйгарым укуктуу салык органынын расмий сайтында (www.sti.gov.kg) жайгаштырылат.

76. 4-графанын уячаларында кыймылсыз мүлккө болгон укуктарды каттоо боюнча ыйгарым укуктуу мамлекеттик органы тарабынан ыйгарылган мүлктүн идентификациялык коду көрсөтүлөт.

Эскертүү. Бул код кыймылсыз мүлк бирдигинин техникалык паспортунун титулдук барагынын үстүңкү сабында көрсөтүлгөн.

77. 5-графанын уячаларында мүлк объектисинин категориясынын коду көрсөтүлөт:

а) эгерде, мүлк объектисине жалпы негиздерде салык салынууга тийиш болсо, ага «С/С» коду ыйгарылат, эгерде, мүлк объектиси Салык кодексинин 324-беренесинин 3-бөлүгүнө ылайык салык салынуучу объект болуп саналбаса, анда ага «С/СТ» коду ыйгарылат.

б) эгерде Декларация тапшыруучу же мүлк объектиси үчүн Салык кодексинин 330-беренесине ылайык салык төлөөдө жеңилдик/бошотуу белгиленсе, мындай объектиге «Ж/Б» коду ыйгарылат.

78. 6-графанын уячаларында мүлк объектисинин чарчы метрлерде иш жүзүндөгү параметрлери көрсөтүлөт.

79. 7-графанын уячаларында ушул Тартиптин 92-пунктуна жана Салык кодексинин 332-беренесинин 5-бөлүгүнө ылайык мүлк салыгы боюнча маалыматтык эсептөөдө чагылдырылган жана мурда эсептелген мүлк объектисинин ар бири боюнча салыктын суммасы көрсөтүлөт.

Эскертүү. Эгерде, Декларация тапшыруучу маалыматтык эсептөөнү салык органына берген мүлк объекттери отчеттук жылдын ичинде Декларация тапшыруучунун менчигинде/колдонуусунда болгон болсо, эсептелген салыктын суммасы ар бир мүлк объекттери боюнча маалыматтык эсептөөдөн ушул бөлүмгө көчүрүлөт. Эгерде, мүлк боюнча маалыматтык эсептөө белгиленген мөөнөттө берилбесе, ал Декларация менен чогуу берилет.

80. Бул бөлүмгө ошондой эле Декларация тапшыруучуга таандык болгон жана ишкердик иш үчүн арналган 2 жана 3-топтогу мүлк объекттери боюнча көрсөткүчтөр алар Декларация тапшыруучу тарабынан аны ишке ашыруу үчүн пайдаланылбаган шартта киргизилет, салык мүлктүн 2 жана 3-топтордогу объекттери үчүн тиешелүү коэффициенттерди колдонуу менен эсептелинет.

81. Эгерде Декларация тапшыруучуда ушул бөлүм боюнча көрсөткүчтөр жок болсо же саптар толтурулбай калса, анда толтурулбаган саптар узун-туурасынан «Z» белгиси менен чийилет.

Эскертүү. Эгерде Декларация тапшыруучу турак жана/же турак эмес жайларды ишкердик иш үчүн пайдаланса, ал бул форманы толтурбайт, ишкердик иш жүргүзгөн жеке адамдын Декларациясын (FORM STI-102) толтурат.

Мында мүлк объекттери боюнча маалыматтык эсептөөлөр ар бир топ үчүн өз-өзүнчө түзүлөт.

82. Эгерде мүлк объектиси маалыматтык эсептөөнү бергенден кийин отчеттук жылдын ичинде Декларация тапшыруучу тарабынан сатып алынса же сатылса, анда мындай объект жөнүндөгү маалымат мүлк объектисин сатып алуу же чыгаруу фактысы боюнча берилген кошумча маалыматтык эсептөөдө көрсөтүлүшү керек.

83. Эгерде мүлк объектиси салык салынбаганга жана салык салынууга тийиш эмеске кирсе, ошондой эле жеңилдетилген салык салынууга кирсе,   
7-графанын тиешелүү уячасында «0» цифрасы же берилген жеңилдиктерди эске алуу менен төлөнүүгө тийиш болгон салыктын суммасы көрсөтүлөт.

84. Менчик укугу өткөрүлгөн учурда (сатуу, белекке берүү, мурастоо ж.б.) салыкты төлөө төмөнкүдөй жүргүзүлөт:

а) мүлк объектисине болгон укуктарды мамлекеттик каттоо күнүнө чейин же каттоо күнүнө карата. Мында мүлк объектисинин алгачкы ээси отчеттук жылдын 1-январынан тартып ал мүлк объектисин өткөрүп берген айдын башталышына чейин эсептелген салыктын суммасын төлөйт. Мүлк салыгынын кийинки ээси анда мүлк объектисине укугу пайда болгон айдын башталышынан берки мезгилге эсептелген салыктын суммасын төлөйт;

б) мүлк объектисин сатуучу менен сатып алуучунун макулдашуусу боюнча, мүлк объектисине болгон укукту мамлекеттик каттоо учурунда салыктын жылдык суммасы бюджетке алардын бири тарабынан төлөнүшү мүмкүн. Андан кийин мүлк объектисине болгон укукту мамлекеттик каттоо учурунда төлөнгөн салыктын суммасы экинчи жолу төлөнбөйт;

в) мүлк объектисине болгон менчик укугун мамлекеттик каттоого чейин же каттоо учурунда мүлк салыгы төлөнбөгөн учурда, укуктар өткөрүлүп берилген отчеттук жылдын бардыгы үчүн салык төлөө боюнча милдеттенме андан ары жаңы ээсине жүктөлөт;

г) мүлк салыгы боюнча маалыматтык эсептөө салык кызматына жаңы ээси тарабынан бул мүлк объектисине болгон укук катталган айдан кийинки айдын биринчи күнү берилиши керек.

85. Жаңы курулуш объектти же анын бир бөлүгү боюнча мүлк салыгынын маалыматтык эсептөөсү да, объект ишке киргизилген айдан кийинки айдын биринчи күнү же объект пайдаланылган күндөн баштап, бул окуялардын кайсынысынан мурда болгонуна жараша берилет.

86. 2-тиркеменин 1-бөлүмүнүн «Жыйынтык» сабынын уячасында   
2-тиркеменин 7-графасынын уячаларында көрсөтүлгөн маанилердин суммасына барабар болгон 1, 2 жана 3-топтордогу объекттер боюнча мүлк салыгынын жалпы суммасы көрсөтүлөт.

**§ 4.2. II бөлүмдү толтуруу. «Транспорт каражаттары, анын   
ичинде өзү жүрүүчү машиналар жана механизмдер»**

87. II бөлүмдүн 1-графасынын уячаларында транспорт каражатынын кыймылдаткычынын коду көрсөтүлөт. Эгерде транспорт каражаты ичинен күйүүчү кыймылдаткыч менен иштесе, 1-графада «А» коду көрсөтүлөт, эгерде транспорт каражаты ичинен күйүүчү кыймылдаткыч менен иштебесе «Б» коду көрсөтүлөт.

88. Унаа каражатынын түрүнүн коду 2-графада көрсөтүлөт.

Бул топко төмөнкү таблицага ылайык унаа каражаттарынын түрлөрү боюнча 001ден 007ге чейинки коддор менен белгиленген унаа каражаттары киргизилет.

|  |  |  |
| --- | --- | --- |
| **Кыймылдаткычынын тибинин коду** | **Транспорт каражатынын түрүнүн коду** | **Транспорттун аталышы** |
| A (ичинен күйүүчү кыймылдаткыч менен иштегендер) | 001 | Жеңил автомобилдер, жеңил автомобилдердин базасындагы фургондор жана пикаптар |
| 002 | Жүк ташуучу автомобилдер, автобустар, кичи автобустар |
| 003 | Өзү жүрүүчү машиналар жана механизмдер: тракторлор, комбайндар , жол-курулуш машиналары |
| 004 | Айыл чарба өндүрүшүндө колдонулган өзү жүрүүчү машиналар жана механизмдер (тракторлор жана комбайндар) |
| 005 | Мотоциклдер, мотороллерлер, мопеддер, моточаналар жана моторлуу кайыктар, катерлер, кораблдер, теплоходдор |
| 006 | Яхталар жана суу мотоциклдери |
| Б (башкалар) | 007 | Сатып алган наркы боюнча - 001ден 006га чейинки коддордогу транспорт каражаттарынан тышкары, башка транспорт каражаттары, өзү жүрүүчү машиналар жана механизмдер |

89. 3-графанын уячаларында ушул Тартиптин 74-пунктуна ылайык Декларация тапшыруучунун - транспорт каражатын колдонуучунун коддорунун бири көрсөтүлөт.

90. 4-графанын уячаларында ушул тартиптин 77-пунктунда берилген таблицага ылайык тандалып алынган мүлк объектисинин категорияларынын коду көрсөтүлөт.

91. 5-графанын уячаларында транспорт каражатын каттоо жөнүндө күбөлүккө ылайык транспорт каражатынын маркасы көрсөтүлөт.

92. 6-графанын уячаларында ар бир транспорт каражаты боюнча салыктын суммасы көрсөтүлөт.

Эскертүү. Бул бөлүм менчик укугунда транспорт каражаты бар Декларация тапшыруучу тарабынан толтурулат.

Транспорт каражаттары төмөнкүчө бөлүнөт:

а) транспорт каражаттары жана/же ичинен күйүүчү кыймылдаткыч менен иштеген өзү жүрүүчү машиналар жана механизмдер;

б) башка транспорт каражаттары, өзү жүрүүчү машиналар жана механизмдер.

Салык салынган транспорт каражаттары боюнча Салык кодексинин 332-беренесинин 5-бөлүгүнө ылайык Декларация тапшыруучу салык органына берген мүлк салыгы боюнча маалыматтык эсептөөдө көрсөтүлгөн жана мурда эсептелген салыктын суммасы көрсөтүлөт:

- эгерде, маалыматтык эсептөө берилген транспорт каражаты отчеттук жылдын ичинде Декларация тапшыруучунун менчигинде болгон болсо, эсептелген салыктын суммасы ар бир транспорт каражаты боюнча маалыматтык эсептөөдөн бул тиркемеге көчүрүлөт;

- эгерде, транспорт каражаты маалыматтык эсептөө берилгенден кийин, отчеттук жылдын ичинде сатып алынса же сатылса, анда ал транспорт каражатын сатып алуунун же чыгаруунун фактысы боюнча Декларация тапшыруучунун кошумча маалыматтык эсептөөлөрүндө көрсөтүлүшү керек. Эгерде, маалыматтык эсептөө белгиленген мөөнөттө берилбесе, ал Декларация менен чогуу берилет;

- эгерде, транспорт каражаты салык салынбаганга же салык салынууга тийиш эмеске, ошондой эле жеңилдетилген салык салынууга тийишке кирсе,   
6-графанын тиешелүү уячасында «0» цифрасы же берилген жеңилдикти эске алуу менен төлөнүүгө тийиш болгон салыктын суммасы көрсөтүлөт;

- эгерде, Декларация тапшыруучуда бул бөлүм боюнча көрсөткүчтөр жок болсо же саптар толтурулбай калса, анда толтурулбаган саптар бардык узун-туурасы боюнча «Z» белгиси менен чийилет.

93. 2-тиркеменин «II бөлүм боюнча жыйынтык» сабынын уячасында   
2-тиркеменин 6-графасынын уячаларында көрсөтүлгөн маанилердин суммасына барабар болгон 4-топтогу объектилер боюнча мүлк салыгынын жалпы суммасы көрсөтүлөт.

§ 5.3. III бөлүмдү толтуруу. «Жер участогу»

94. 1-графанын уячаларында жер участогунун түрүнүн коду көрсөтүлөт:

|  |  |  |
| --- | --- | --- |
| **№** | **Коду** | **Жер участогунун аталышы** |
| 1 | 01 | Сугат айдоо жери |
| 2 | 02 | Кайрак айдоо жери |
| 3 | 03 | Отургузулган көп жылдык бактар |
| 4 | 04 | Чөп чабындылар |
| 5 | 05 | Жайыттар |
| 6 | 11 | Шаарлар: Бишкек, Чүй-Токмок, Кара-Балта, Ош, Жалал-Абад, Каракол, Талас, Чолпон-Ата |
| 7 | 12 | Шаарлар: Нарын, Балыкчы, Кант, Шопоков, Ак-Суу, Кара-Суу, Өзгөн, Майлуу-Суу, Таш-Көмүр, Көк-Жаңгак, Кызыл-Кыя |
| 8 | 13 | Башка шаарлар жана поселоктор |
| 9 | 14 | Айылдык калктуу конуштар |

Эскертүү. Жердин менчик ээси же пайдалануучусу деп таанылган, жерди пайдалануу укугу Кыргыз Республикасынын Жер кодексине ылайык жер участогуна жеке менчик укугу жөнүндө мамлекеттик акты, жер участогун убактылуу пайдаланууга укук жөнүндө жана жер үлүшүнө жеке менчик укугу жөнүндө күбөлүк менен күбөлөндүрүлгөн жеке адам жер участогу пайдаланылганына же пайдаланылбаганына карабастан үйдүн жанындагы, короо-жай жанындагы жана бак-чарбак участокторуна салык төлөөчү деп эсептелет.

Укукту белгилөөчү жана/же укукту күбөлөндүрүүчү документте көрсөтүлгөн жер участогунун аянты жер салыгын эсептөө үчүн салык базасы болуп саналат.

Үйдүн жанындагы, короо-жай жанындагы жана бак-чарбак участоктору үчүн жер участогу кайсы калктуу конуштагы аймакта жайгашканына жараша 11ден 14кө чейинки коддорду тандоо зарыл.

95. 2-графанын уячаларында Декларация тапшыруучунун - жер участогун пайдалануучунун коду көрсөтүлөт:

а) менчик ээси - МЭ;

б) үлүштүк менчик ээси - ҮМЭ;

в) менчик ээси эмес - МЭ.

96. 3-графанын уячаларында жер участогу жайгашкан райондун коду көрсөтүлөт, ал ошол райондун салык органынын да коду болуп саналат.

Эскертүү: райондордун коддору ыйгарым укуктуу салык органынын расмий сайтында (www.sti.gov.kg) жайгашкан.

97. 4-графанын уячаларында жер участогуна болгон жеке менчик укугу жөнүндөгү мамлекеттик актыда же жер участогун убактылуу пайдалануу күбөлүгүнүн «Жер участогунун планы» же «Калктуу конуштардын жерлерин жана айыл чарба багытындагы эмес жерлерди экспликациялоо» кошумча барагында көрсөтүлгөн жер участогуна болгон укукту каттоо боюнча ыйгарым укуктуу мамлекеттик органы тарабынан ыйгарылган жер участогунун идентификациялык коду көрсөтүлөт.

98. 5-графанын уячаларында жер участогунун категориясынын төмөнкү коддорунун бири көрсөтүлөт:

а) эгерде, жер участогуна жалпы негиздерде салык салынууга тийиш болсо, ага «С/С» - салык салынуучу коду ыйгарылат;

б) эгерде, жер участогу Салык кодексинин 343-беренесине ылайык салык салынуудан бошотулса, ага «С/СТ» - салык салынуучу коду ыйгарылат;

в) эгерде, Декларацияга тапшыруучуга/жер участогуна Салык кодексинин 337-беренесинин 5-пунктуна же 344-беренесине ылайык жеңилдик белгиленсе, анда ага «Ж/С» - жеңилдетилген салык салуу коду ыйгарылат.

99. 6-графанын уячаларында үйдүн жанындагы, короо-жай жанындагы жана бак-чарба участогу үчүн аныкталуучу чарчы метр менен аныкталуучу жер участогунун жалпы аянты көрсөтүлөт. Декларация тапшыруучунун менчигинде айыл чарба жана/же айыл чарба багытында эмес жер участоктору болсо, анда ал бул форманы толтурбайт, Ишкердик иш жүргүзгөн жеке адамдын декларациясын (FORM STI-102) толтурат.

100. 7-графанын уячаларында жер салыгынын эсептелген суммасы жөнүндө кабардоодо көрсөтүлгөн отчеттук жыл үчүн кошуп эсептелген жер салыгынын суммасы көрсөтүлөт.

Эскертүү. Кабарлоо салык органы тарабынан салыкты төлөө мөөнөтүнөн кеч эмес - 1-сентябрга чейин жиберилет.

Кабарлоону албай калуу салыкты төлөбөй коюу үчүн негиз болуп саналбайт. Салык милдеттенмесин туура жана өз убагында эсептөө үчүн жоопкерчиликти Декларация тапшыруучу тартат. Декларация тапшыруучу салык органы салыктын суммасын туура эсептеп чыккандыгын текшерүүгө, ал эми кандайдыр бир себептер менен кабарлоо алынбаса, салыктын тиешелүү суммасын өз алдынча эсептеп чыгууга жана төлөөгө тийиш. Мында Декларация тапшыруучу салыктын суммасын туура эсептетүүгө жана бул уячаны туура толтурууга жардам алуу үчүн салык органына кайрыла алат.

Эгерде, жер участогу салык салынбаганга, ошондой эле жеңилдетилген салык салууга кирсе, 7-графанын тийиштүү уячаларында «0» цифрасы же берилген жеңилдикти эске алуу менен төлөөгө тийиш болгон салык суммасы көрсөтүлөт.

Эгерде, Декларация тапшыруучуда бул бөлүм боюнча көрсөткүчтөр жок болсо же саптар толтурулбай калса, анда алар бардык узун-туурасы боюнча «Z» белгиси менен чийилет.

101. III бөлүмдүн «Жыйынтык» сабынын уячасында 7-графанын уячаларында көрсөтүлгөн маанилердин суммасына барабар болгон жер салыгынын жалпы суммасы көрсөтүлөт.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_